ইডেনে জয়ে ফিরবে KKR? কী হবে প্রথম ১১?

ওয়েব ডেস্ক: তিন ম্যাচ খেলে দুটোতে হেরে গিয়েছে কলকাতা নাইট রাইডার্স (KKR)। গতবারের চ্যাম্পিয়ন দলের কাছে এমন পারফরম্যান্স প্রত্যাশা ছিল না। বিশেষ করে ভোগাচ্ছে ব্যাটিং বিভাগ। এই অবস্থায় বৃহস্পতিবার ইডেন গার্ডেন্সে (Eden Gardens) সানরাইজার্স হায়দরাবাদের (SRH) বিরুদ্ধে অজিঙ্ক্য রাহানেদের (Ajinkya Rahane) পরীক্ষা। হায়দরাবাদও তিন ম্যাচের দুটোতে হেরেছে এবং কেকেআর-এর মতো আগের ম্যাচে হেরেছে। কাজেই জয়ে ফিরতে মরিয়া তারাও।

কলকাতার সবথেকে বড় সমস্যা, এখনও পাকাপোক্ত প্রথম এগারো ঠিক হয়নি। সুনীল নারিন (Sunil Narine) এবং কুইন্টন ডি ককের ওপেনিং জুটি এখনও ক্লিক করেনি। বোলিং বিভাগ নির্বাচন নিয়েও সমস্যা রয়েছে। নাইট শিবির এখন পর্যন্ত দু’জন স্পিনার এবং তিন পেসার খেলিয়েছে। ইডেনে এদিন একজন অতিরিক্ত স্পিনার খেলানো হতেই পারে।

আরও পড়ুন: সেমিফাইনালের প্রথম পর্বে জয়ই লক্ষ্য মোহনবাগানের

দ্বিতীয় ম্যাচে নারিন অসুস্থ থাকায় মইন আলিকে (Moeen Ali) খেলানো হয়েছিল। তিনি সেদিন ম্যাচের রং বদলে দিয়েছিলেন। পরের ম্যাচে নারিন সুস্থ হয়ে ওঠায় আবার বসতে হয় তাঁকে। আজ নারিন এবং মইন দুজনই খেলতে পারেন। বরুণ চক্রবর্তী আছেনই। সেক্ষেত্রে বাঁ-হাতি পেসার স্পেনসার জনসনকে বসানো হবে এবং আন্দ্রে রাসেলকে তৃতীয় পেসারের দায়িত্ব নিতে হবে।

হায়দরাবাদের ব্যাটিং লাইন আপে ট্রাভিস হেড, অভিষেক শর্মা এবং ঈশান কিষাণ বাঁ-হাতে ব্যাট করেন। তাঁদের বিরুদ্ধে কাজে লাগানো যেতে পারে মইন আলিকে। ইংলিশ অলরাউন্ডার দলে থাকলে ভারসাম্যও বাড়বে। তবে সবথেকে গুরুত্বপূর্ণ কেকেআর-এর ব্যাটিং লাইন আপের ফর্মে ফিরতে হবে।

দেখুন খবর:

The post ইডেনে জয়ে ফিরবে KKR? কী হবে প্রথম ১১? first appeared on KolkataTV.